b'\n_START_ARTICLE_\nNeil Armstrong\n_START_SECTION_\n\xc5\xbdivljenjepis\n_START_PARAGRAPH_\nPreden je postal astronavt, je bil oficir ameri\xc5\xa1ke vojne mornarice in je slu\xc5\xbeil v korejski vojni. Po koncu voja\xc5\xa1kega roka je zaklju\xc4\x8dil \xc5\xa1tudij aeronavti\xc4\x8dnega in\xc5\xbeenirstva na Purduejevi univerzi in se poro\xc4\x8dil z Janet Elizabeth Shearon. Par je imel tri otroke, ena h\xc4\x8di je umrla v zgodnji mladosti._NEWLINE_Po tistem je deloval kot preizkusni pilot pri Nacionalnem svetovalnem odboru za aeronavtiko (predhodniku agencije NASA) in letel z ve\xc4\x8d raketnimi letali, med njimi Bell X-1B, North American X-15 in Lockheed T-33; skupno je opravil preko 900 poletov._NEWLINE_Leta 1958 je postal udele\xc5\xbeenec prvega ameri\xc5\xa1kega programa s ciljem izvesti polet \xc4\x8dloveka v vesolje, Man in Space Soonest ameri\xc5\xa1kega vojnega letalstva. Program je bil ukinjen \xc5\xa1e istega leta, ko ga je nadomestil projekt Mercury. Pri njem Armstrong ni sodeloval, sodeloval pa je pri naslednjem, X-20 Dyna-Soar preden je leta 1962 izstopil. Takrat je postal \xc4\x8dlan korpusa astronavtov agencije NASA in v tej vlogi prvi\xc4\x8d poletel v vesolje kot poveljnik odprave Gemini 8. Med njo sta s pilotom Davidom Scottom izvedla prvi manever spajanja dveh ro\xc4\x8dno pilotiranih plovil v vesolju._NEWLINE_Pri njegovem drugem in zadnjem poletu v vesolje je bil poveljnik odprave Apollo 11, v sklopu katere sta z Buzzom Aldrinom kot prva \xc4\x8dloveka pristala na Luni. Armstrong je prvi izstopil iz pristajalnega modula in s tem postal prvi \xc4\x8dlovek, ki je stopil na drugo nebesno telo. Povr\xc5\xa1je sta raziskovala 2 uri in pol ter se nato skupaj s pilotom komandnega modula Michaelom Collinsom, ki je ostal v orbiti, varno vrnila na Zemljo._NEWLINE_Kmalu po tem poletu je zaklju\xc4\x8dil s sodelovanjem v ameri\xc5\xa1kem vesoljskem programu in postal profesor in\xc5\xbeenirstva na Univerzi v Cincinnatiju, sodeloval pa je pri preiskavah nesre\xc4\x8d odprave Apollo 13 in raketoplana Challenger. Poleg tega je bil aktiven kot predstavnik za stike z javnostjo in \xc4\x8dlan odbora direktorjev ve\xc4\x8d podjetij. Slavi, ki je je bil dele\xc5\xbeen kot prvi \xc4\x8dlovek na Luni, se je do konca \xc5\xbeivljenja izogibal in se je redko izpostavljal v javnosti. Umrl je 25. avgusta 2012 v 83. letu starosti zaradi zapletov po operaciji srca.\n_START_SECTION_\nPriznanja\n_START_PARAGRAPH_\nZa svojo vlogo v raziskovanju vesolja je prejel \xc5\xa1tevilna priznanja, med njimi kongresno vesoljsko medaljo \xc4\x8dasti in predsedni\xc5\xa1ko medaljo svobode.\n_START_SECTION_\nPoimenovanja\n_START_PARAGRAPH_\nNa Luni je po njem poimenovan manj\xc5\xa1i krater Armstrong, ki se nahaja blizu mesta, kjer je pristal Apollo 11. Armstrongovo ime nosi tudi asteroid glavnega pasu 6469 Armstrong. Poleg tega so po njem poimenovali tudi ve\xc4\x8d kot deset \xc5\xa1ol v ZDA in \xc5\xa1tevilne ulice, zgradbe ter druge kraje drugod po svetu.'